title: Maximilien Luce
text: Jotapafe, Luce va zugafa rujara ke Versailles sayakaf milk kev Paris Dotikeem tcokeyer. Kultuca ke bata disukexa va ine tcalayar ise va inafa gaderopafa viltera parmon di trumeyer. Bak 1903, arti barsanda radimi banyona bifa, va trutca divrozasa va ban forteykiraf vieleem bokayar, kan Vawila ke Paris bak alubeaksat ke 1871. I yambik wetce izvalingesik volunt vanyeyer, voxe wetce lingesik va ugalackayana izva. Gu kosik va int volunt kopakoayar, i gu alto zuvdayano moe taneaf azed ke trutca estobana ko izga is folvon kevaxaso gu ksevakiraf lentoreem ke guazafa Montmartre revava. Bata trutca tiyir maluta ke enk dem grabomap ektuyun gu zixeem ke Paris Dota, i gu don Klibura va Varlin.